Σχέδιο ΑΠΟΦΑΣΗΣ ΤΗΣ ΕΠΙΤΡΟΠΗΣ σχετικά με την χορήγηση χρηματοδοτικής ενίσχυσης σε έργα τεχνικής έρευνας σχετικά με τον άνθρακα δυνάμει του άρθρου 55 παράγραφος 2 υποπαράγραφος γ) της συνθήκης ΕΚΑΧ

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας Άνθρακα και Χάλυβα και ιδίως το άρθρο 55,

Κατόπιν διαβουλεύσεων με τη Συμβουλευτική Επιτροπή της ΕΚΑΧ και με τη σύμφωνη γνώμη του Συμβουλίου,

Εκτιμώντας τα εξής:

(1) Το άρθρο 55, παράγραφος 2, υποπαράγραφος γ) της συνθήκης ΕΚΑΧ παρέχει, για την προαγωγή της έρευνας, την δυνατότητα χρησιμοποίησης πόρων που προκύπτουν από τις εισφορές που προβλέπονται στο άρθρο 50.

(2) Η Επιτροπή θέσπισε πρόγραμμα δράσεως στον τομέα της τεχνικής έρευνας όσον αφορά τον άνθρακα, στο έγγραφό της "Μεσοπρόθεσμες κατευθυντήριες γραμμές για την έρευνα στον τομέα του άνθρακα" [1].

[1] ΕΕ C 67 της 4.3.1994.

(3) Η Επιτροπή δημοσίευσε πρόσκληση για την υποβολή προτάσεων έργων συλλογικής έρευνας επί ορισμένων ειδικών θεμάτων στο πλαίσιο του προγράμματος ΕΚΑΧ 2001 για την τεχνική έρευνα στον τομέα του άνθρακα [2].

[2] ΕΕ C 348 της 5.12.2000.

(4) Βάσει των κριτηρίων που καθορίζονται στις προαναφερθείσες μεσοπρόθεσμες κατευθυντήριες γραμμές και στην ανωτέρω πρόσκληση υποβολής προτάσεων, έχουν επιλεγεί τα καλύτερα έργα, ενώ αποδίδεται ιδιαίτερη σημασία στη βελτίωση της ανταγωνιστικής θέσης του άνθρακα, στην ορθολογική χρήση των κοινοτικών πόρων και, ιδίως, στην αποτελεσματική προστασία του περιβάλλοντος.

(5) Με την απόφασή της αριθ. 2749/2000/ΕΚΑΧ της 30ης Δεκεμβρίου 2000 [3], η οποία καθορίζει το ύψος του επιχειρησιακού προϋπολογισμού της ΕΚΑΧ για το οικονομικό έτος 2001, η Επιτροπή καθόρισε ποσό συνολικού ύψους 23 000 000 EUR για την έρευνα στον τομέα του άνθρακα (κονδύλιο 3.2.),

[3] ΕΕ L 318 της 16.12.2000.

ΑΠΟΦΑΣΙΖΕΙ:

Άρθρο 1

Διατίθεται ποσό ύψους 22 581 900 EUR ως χρηματοδοτική ενίσχυση στα έργα έρευνας στον τομέα του άνθρακα που περιλαμβάνονται στο παράρτημα I. Το ποσό αυτό, καθώς και τα ποσά που αναφέρονται στα επόμενα άρθρα, εγγράφονται στο κονδύλιο B.3.2. του επιχειρησιακού προϋπολογισμού της ΕΚΑΧ για το οικονομικό έτος 2001.

Άρθρο 2

Είναι δυνατόν να διατεθεί ποσό ύψους 418 100 EUR για την κάλυψη ενδεχόμενων πρόσθετων δαπανών σε σχέση με την έρευνα και ιδίως δαπανών συνδεόμενων με την διάχυση πληροφοριών με όλα τα κατάλληλα μέσα, καθώς και με την κατάθεση και διατήρηση διπλωμάτων ευρεσιτεχνίας.

Άρθρο 3

Οι πιστώσεις, οι οποίες αντιπροσωπεύουν συνολικό ποσό ύψους 23 000 000 EUR, διατίθενται για την κάλυψη του κόστους της χρηματοδικής ενίσχυσης που χορηγείται σε έργα που περιλαμβάνονται στο παράρτημα Ι, καθώς και των συμπληρωματικών δαπανών που αναφέρονται στο άρθρο 2.

Άρθρο 4

Είναι δυνατή η χορήγηση χρηματοδοτικής ενίσχυσης στα έργα του παραρτήματος II, στον βαθμό στον οποίο επαναδιατεθείσες ή συμπληρωματικές πιστώσεις καθίστανται διαθέσιμες κατά το τρέχον οικονομικό έτος.

Άρθρο 5

Η χρηματοδοτική ενίσχυση που χορηγείται από την Κοινότητα δεν πρέπει να έχει επιπτώσεις στους όρους του ανταγωνισμού, οι οποίες θα την καθιστούσαν ασύμβατη με τις διατάξεις της συνθήκης.

Βρυξέλλες,

Για την Επιτροπή

L. DE PALACIO

Αντιπρόεδρος της Επιτροπής

ΠΑΡΑΡΤΗΜΑ I

της απόφασης της Επιτροπής σχετικά με την

ΤΕΧΝΙΚΗ ΕΡΕΥΝΑ ΣΤΟΝ ΤΟΜΕΑ ΤΟΥ ΑΝΘΡΑΚΑ - 2001

σύμφωνα με το άρθρο 55 παράγραφος 2 υποπαράγραφος γ) της συνθήκης ΕΚΑΧ

Κύριο Πρόγραμμα

Το παρόν παράρτημα περιλαμβάνει έργα έρευνας που κατατάσσονται στην προτεραιότητα Ι. Τα έργα αυτά επελέγησαν από την Επιτροπή μετά από διαβουλεύσεις με τα μέλη της επιτροπής εμπειρογνωμόνων του προγράμματος της ΕΚΑΧ για την έρευνα στον τομέα του άνθρακα, καθώς και της επιτροπής έρευνας της ΕΚΑΧ στον τομέα του άνθρακα.

Κατά την επιλογή, η Επιτροπή έλαβε υπόψη τους γενικούς στόχους του προγράμματος τεχνικής έρευνας στον τομεά του άνθρακα που καθορίζονται στις "Μεσοπρόθεσμες κατευθυντήριες γραμμές για την έρευνα στον τομέα του άνθρακα" [4], που είναι οι ακόλουθες:

[4] ΕΕ C 67 της 4.3.1994.

- Αποτελεσματική προστασία του περιβάλλοντος και βελτίωσης της ευαισθητοποίησης του κοινού όσον αφορά την σημασία του άνθρακα ως ενεργειακής πηγής,

- Βελτίωση της ανταγωνιστικής θέσης του άνθρακα,

- Εξορθολογισμός της χρήσης των κοινοτικών πόρων,

- Βελτίωση των συνθηκών υγείας και ασφάλειας στα ορυχεία.

Η Επιτροπή έλαβε επίσης υπόψη τα γενικά κριτήρια που καθορίζονται στις μεσοπρόθεσμες κατευθυντήριες γραμμές και τους όρους της πρόσκλησης υποβολής προτάσεων έργων τεχνικής έρευνας στον τομέα του άνθρακα για το πρόγραμμα έρευνας του 2001 [5], στο πλαίσιο της οποίας η Επιτροπή ζητούσε ιδίως να της προταθούν έργα διεθνούς συνεργασίας σε ορισμένους ειδικούς τομείς.

[5] ΕΕ C 348 της 5.12.2000.

Ελήφθησαν υπόψη τα ζητήματα που σχετίζονται με την υγεία, την ασφάλεια και την βελτίωση των συνθηκών εργασίας στα ορυχεία, ενώ δόθηκε ιδιαίτερη προσοχή στις περιβαλλοντικές επιπτώσεις των εξορυκτικών τεχνικών και της χρήσης του άνθρακα. Στον κατωτέρω πίνακα, ο οποίος περιλαμβάνει τα έργα προτεραιότητας I, τα έργα έρευνας όσον αφορά την υγεία και την ασφάλεια στα ορυχεία επισημαίνονται με το γράμμα "S", και τα έργα που σχετίζονται με το περιβάλλον, με το γράμμα "E".

>ΘΕΣΗ ΠIΝΑΚΑ>

ΠΑΡΑΡΤΗΜΑ II

της απόφασης της Επιτροπής σχετικά με την

ΤΕΧΝΙΚΗ ΕΡΕΥΝΑ ΣΤΟΝ ΤΟΜΕΑ ΤΟΥ ΑΝΘΡΑΚΑ - 2001

σύμφωνα με το άρθρο 55 παράγραφος 2 υποπαράγραφος γ) της συνθήκης ΕΚΑΧ

Συμπληρωματικό πρόγραμμα

Το παρόν παράρτημα περιλαμβάνει έργα που έχουν καταταγεί στην προτεραιότητα ΙΙ. Πρόκειται για έργα για τα οποία θεωρείται δικαιολογημένη μία χρηματοδοτική ενίσχυση, τα οποία όμως κρίνονται μικρότερης προτεραιότητας από τα έργα που επιλέγονται στο πλαίσιο του κυρίου προγράμματος. Ως εκ τούτου, το συμπληρωματικό πρόγραμμα αποτελεί εφεδρικό κατάλογο έργων που μπορούν να χρηματοδοτηθούν αργότερα κατά τη διάρκεια του έτους, από συμπληρωματικούς ή υπολειμματικούς πόρους του προϋπολογισμού.

Τα έργα του συμπληρωματικού προγράμματος επελέγησαν βάσει των ιδίων διαδικασιών και κριτηρίων που καθορίστηκαν για το κύριο πρόγραμμα. Η σειρά κατάταξής τους αντιστοιχεί στο τεχνικό περιεχόμενό τους και δεν συνιστά σειρά προτεραιότητας.

>ΘΕΣΗ ΠIΝΑΚΑ>

3. ΚΑΤΑΛΟΓΟΣ ΣΥΝΤΟΜΟΓΡΑΦΙΩΝ

>ΘΕΣΗ ΠIΝΑΚΑ>